**Относно:** *Прилагане на нормативни изисквания при издаване на разрешителни за подземни води*

1.Относно технически възможния дебит на съоръжението:

1.1. Какво е определението на „технически възможен дебит на съоръжението“ и как следва да бъде определян (изчислен) този дебит.

Няма нормативно установена дефиниция за технически възможен дебит на водовземните съоръжения за подземни води.

Технически възможния дебит е максимално възможния дебит на водовземното съоръжение за подземни води при съответните технически характеристики на съоръженията и концептуалния модел на подземното водно тяло (чл.12 от Наредба № 1 за проучване, ползване и опазване на подземните води).

Технически възможният дебит се изчислява по избрана изчислителна схема (известните формули описващи движението на подземните води към единично съоръжение или към водовземна система) при съответния концептуален модел (хидрогеоложките условия и съществуващия натиск и въздействието от човешка дейност върху подземното водно тяло или участък от него), като се вземат предвид:

* Конструктивните характеристики на водовземното съоръжение, вкл. възможностите за монтиране на помпено оборудване, така че да се осигури ефективната му работа и технически условия за безаварийна работа (охлаждане на двигателя на потопяемата помпа);
* Характеристиките на подземното водно тяло в района на водовземането и
* Понижението, допустимото за подземното водно тяло и
* Техническите характеристики на помпеното оборудване и
* Конструктивните характеристики и оборудването на съоръженията в района, от които вече е разрешено водовземане, които ще работят на взаимодействие с оценяваното съоръжение и могат да бъдат засегнати и
* Изпълнение на нормативно установените забрани и ограничения за опазване на количественото състояние на подземните води (глава четвърта, раздел І от Наредба № 1 за проучване, ползване и опазване на подземните води).

Изпълнението на всички посочени по-горе изисквания е елемент от преценката за издаване или отказ за издаване на разрешителни (чл.62 от Закона за водите, детайлизиран за подземните води в чл.163 от Наредба № 1 за проучване, ползване и опазване на подземните води).

1.2. Каква е връзката между технически възможния дебит и помпеното оборудване на съоръжението? Какво е следствието върху технически възможния дебит на съоръжението при промяна на помпеното оборудване?

Типа на помпата и мястото й са определящи за конструктивните характеристики на водовземното съоръжение (виж чл..приложение № 2 към чл.93, ал.4 от Наредба № 1 за проучване, ползване и опазване на подземните води), респ. за технически възможния дебит на съоръжението.

Промените на помпеното оборудване могат да се разгледат в различни аспекти и в зависимост от това, отражението върху технически възможния дебит на съоръжението може да бъде различно. Във всички случаи, обаче промяната следва да бъде обоснована със съответните изчисления и да бъде поискано съответно изменение на разрешителното за водовземане.

Възможни промени въздействащи върху изчисления технически възможен дебит са:

* Промяната на типа на помпата (хоризонтална или потопяема);
* Промяната на дълбочината на монтиране на помпата;
* Промяна на експлоатационните характеристики (дебита) на помпата.

И в трите случая промените се отразяват върху експлоатационно понижение на водното ниво, а могат да се отразят и върху понижението на водното ниво и нормалната работа на помпеното оборудване в съоръжения, от които вече е разрешено водовземане.

2.Относно подземните води:

2.1. Следва ли в обосновките, докладите и проектите, касаещи съоръжения за подземни води да бъдат изчислявани локалните и регионалните експлоатационни ресурси на подземните води в съответствие с Глава ІІІ от Наредба № 1 за проучване, ползване и опазване на подземните води?

След въвеждане на изискванията на Рамковата директива за водите и Директивата за опазване на подземните води от замърсяване и влошаване и ръководствата към тях в българското законодателство понятието „експлоатационни ресурси“ не се прилага по отношение на пресните подземни води, предмет на регламентация в двете посочени директиви.

Управлението на подземните води се извършва на база очертани подземни водни тела (ПВТ), оценка на натиска и въздействието от черпенето, целите и мерките за постигане на доброто им количествено и химично състояние или за предотвратяване влошаването им. Основните критерии при управлението на подземните водни тела са разполагаемите ресурси на подземните водни тела (чл.33, ал.1, чл.3 и чл.41, ал.3 от Наредба № 1 за проучване, ползване и опазване на подземните води), представляващи естествените ресурси минус необходимото за екосистемите водно количество и изменението на нивото на подземните води.

Доброто количествено състояние на подземните водни тела се определя по посочените критерии на базата на няколко теста: ***Воден баланс*** – дали общото черпене (по издадени разрешителни и от кладенците за задоволяване на собствените потребности на гражданите) надвишава разполагаемите ресурси на ПВТ и дали има тенденция към понижение на водното ниво в ПВТ или локални негови участъци; ***Поток на повърхностните води -*** дали в определени участъци натискът от черпене на подземни води има значително въздействие върху отделните повърхностни водни тела и е причина за непостигане на добро състояние на повърхностните води или водните екосистеми; ***Сухоземни екосистеми, зависими от подземни води -*** дали са осигурени количеството вода или необходимо ниво за поддържане на сухоземните екосистеми зависещи от подземните води; и ***Интрузия на солени или замърсени води –*** дали е налице интрузия на солена или замърсена вода в ПВТ от друго водно тяло. На същата база се определят и целите и мерките (забрани, ограничения, изисквания) за постигане на добро състояние на подземните водни тела.

2.2. Какво е определението на „експлоатационни ресурси на водоизточника“ от раздел ІІ на Наредба № 3 от 16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди?

Основанието на посочената наредба е с отменено с изменението на Закона за водите от 2006 г., с което в българското законодателство бяха въведени изискванията на Рамковата директива за водите. Наредба № 3 от 16.10.2000 г. следва да бъде заменена от наредба за зоните за защита на водите, предназначени за питейно-битово водоснабдяване и на минералните води, издадена от Министерския съвет, която да е съобразена с изискването като зона за защита да бъдат определени водните тела (повърхностни и подземни), от които се черпи вода за питейни цели и с факта, че определянето на санитарно-охранителни зони не е задължение, а решение на съответните държави. По тази причина Наредба № 3 от 16.10.2000 г. не е приведена в съответствие с променената терминология в Закона за водите, съответстваща на дефинициите в европейското законодателство.

По различни причини издаването на предвидената в Закона за водите наредба за зоните за защита на водите, предназначени за питейно-битово водоснабдяване и на минералните води няколкократно се отлага и по тази причина все още се прилага Наредба № 3 от 16.10.2000 г.

В тази връзка следва да се приложи основният принцип в правото и чл.15 от Закона за нормативните актове, определящи че при несъответствие между нормативните актове се прилагат изискванията на акта с по-висок ранг (в случая Закона за водите) или по-новия акт (в случая Наредба № 1 за проучване, ползване и опазване на подземните води).

В тази връзка под „експлоатационни ресурси на водоизточника“ следва да се приема „технически възможния дебит на водовземното съоръжение“.

2.3.Как да бъдат изчислени изискваните „експлоатационни ресурси на водоизточника“ за подземни води, съгласно раздел ІІ от раздел ІІ на Наредба № 3 от 16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди?

Както беше посочено в отговора по подставения от Вас въпрос 2.2., под „експлоатационни ресурси на водоизточника“ следва да се приема „технически възможния дебит на водовземното съоръжение“, който се изчислява при вземане предвид на изискванията посочени в отговора по подставения от Вас въпрос 1.1.